Drept av tornadoens herjinger
Bildene viser tak som er blås av hus, knekte strømmaster og store trær som er slengt rundt over et stort område. Så langt er en person bekreftet omkommet, men to andre skal være savnet etter tornadoenes herjinger, melder CNN. - Det ser ut som det har vært tunge maskiner der og revet ned alt. Det er ganske ille. Det er mer eller mindre jevnet med jorda, sier sheriff Mike Booth i Pottawatomie til nyhetsbyrået AP. Et av de hardest rammede områdene er en oppstillingsplass for bobiler vest for Shawnee. James Hoke søkte tilflukt sammen med kona og sine to barn da tornadoen rammet. Da de kom ut fra tilfluktsrommet var bobilen de bor i knust.Natt til mandag jobbet redningsmannskapene på spreng for å få oversikt over ødeleggelsene. Samtidig fastslår myndighetene at faren ennå ikke er over. Både i Oklahoma og i Iowa er det ventet kraftig vind og store nedbørsmengder mandag, og det er fortsatt fare for at det kan komme nye tornadoer. - Vi kan ikke si med sikkerhets at dette er over ennå, sier Jerry Lojka ved Department of Emergency Management.Også i delstatene Kansas og Iowa forårsaket tornadoer materielle ødeleggelser, men det er foreløpig ikke meldt om tap av menneskeliv. Amerikanske myndigheter sendte søndag også ut tornadovarsel for Nebraska, Minnesota, Wisconsin, Illinois og Missouri. Torsdag omkom seks mennesker og mange ble skadd da ti tornadoer raste over Texas.
Minst en person har mistet livet og flere er skadet etter at flere tornadoer raste gjennom fire amerikanske delstater og forårsaket enorme ødeleggelser.